Len pred pár dňami spoločnosť Redmi predstavila nový smartfón z radu Redmi K30, konkrétne sa jednalo o model Redmi K30 5G Extreme Edition.
Táto novinka je ako prvá na trhu poháňaná procesorom Snapdragon 768G, ktorý má za úlohu razantne zvýšiť maximálny výkon zariadenia.
Síce od posledného uvedenia smartfónu na trh ubehlo len zopár dní, Redmi si pre svojich fanúšikov už teraz chystá ďalšiu lahôdku.
"Super výkon"
Toto sú jediné slová, ktoré zazneli z úst generálneho riaditeľa spoločnosti Redmi o novom pripravovanom smartfóne. Týmito slovami dáva Lu Weibing jasne najavo, čo bude prednosťou nového telefónu.
Podľa všetkých dostupných informácii hovorí Lu Weibing o smartfóne s modelovým označením M2004J7AC. O tomto zariadení síce veľa nevieme, no niektoré špecifikácie predsa len nezostali pod rúškom tajomstva.
Čo o tomto smartfóne už vieme?
Zariadenie s týmto označením bude osadené veľkým 6,57″ OLED panelom so štandardným rozlíšením Full HD+ (1080 x 2400 pixelov) a pomerom strán 20:9. Selfie kamera bude následne umiestnená v stredovom priestrele, podobne ako má nová séria Redmi Note 9.
Keďže novinka prichádza ruka v ruke so súčasnými trendmi, čítačka odtlačkov prstov bude implementovaná pod displej.
Zaujímavou stránkou výbavy zariadenia je výkon. Pripravovaný smartfón by mal byť poháňaný výkonným procesorom z nového radu spoločnosti Mediatek – MediaTek Dimensity 820.
Keďže tento procesor sa na trh dostane už 18. mája, je veľmi pravdepodobné, že práve tento smartfón bude prvým, ktorý ho pod kapotu dostane.
Čo sa týka pamäťových konfigurácii, novinka bude dostupná vo verziách s 6/64, 6/128, 8/128 a 8/256 GB pamäte RAM a interného úložiska.
Bližšie informácie o pamäťových moduloch momentálne k dispozícii nemáme. Operačným systémom bude najnovší Android 10 s obľúbenou nadstavbou MIUI.
Na základe únikov bude do smartfónu implementovaný akumulátor s kapacitou 4 420 mAh a dostať sa má aj na podporu 22,5 W rýchlonabíjania. Vďaka týmto parametrom sa bude pravdepodobne smartfón radiť do vyššej strednej triedy
Kedy a za akú cenu bude smartfón uvedený na trh zatiaľ bohužiaľ nevieme. Čo ti však môžeme odporučiť, je pravidelne sledovať náš web a prihlásiť sa na odber noviniek, aby ti žiadne ďalšie novinky neušli.